《金缕曲 赠西溟次容若韵》
清代·严绳孙

画角三声咽。倩星前、梵钟敲破，三生慧业。身后虚名当日酒，未彀消磨才杰。

君莫叹、兰摧玉折。多少青蝇相吊罢，鲍家诗、碧溅秋坟血。

听鬼唱。几时彻。

更谁炙手真堪热。只些儿、翻云覆雨，移根换叶。我是漆园工隐几，也任人猜蝴蝶。

凭寄语、四明狂客。烂醉绿槐双影畔，照伤心、一片琳宫月。

归梦冷，逐回雪。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。